Tamlicha Ali

Tamlicha Ali (lahèr 14 Juli 1944) panèka sala sèttong purnawirawan perwira tèngghi Tentara Nasional Indonèsia Angkadhân Darat sè perna ajabât mènangka Komandan Jenderal Akademi Angkadhân Bersenjata Rèpublik Indonèsia è taon 1998 bân Panglima Komando Daèra Militèr VII/Wirabuana è taon 1993 kantos 1995.

 Kaoḍi'ân asalla bân panḍhiḍhighân 
Tamlicha asalla ḍâri Acèh, panjhânnânganèpon lahèr è tangghâl 14 Juli 1944. Samarèna anammattaghi panḍhiḍhighân tèngkat manengga attas, panjhânnânganèpon nerrossaghi panḍhiḍhighânèpon ḍâ’ Akademi Militèr Nasional (AMN). Panjhânnânganèpon nammattaghi panḍhiḍhighânèpon è taon 1965 sarta saterrossèpon èlantèk ḍhâḍḍhi sèttong Perwira Remaja kalabân pangkat lètnan ḍuwâ'

 Karièr Militèrra 
È awwâl taon 1976, Tamlicha sè bâkto ghâpanèka apangkat mayor èmutasiaghi ḍâ’ Batalyon Infanteri 753/Arga Vira Tama kaaangghuy ḍhâḍḍhi komandan è  ghântèna Lètnan Kolonèl R. Sukardjo. Sabellumma, panjhânnânganèpon panèka Bâkkèl Komandan Batalyon Infanteri 202/Tajimalela sè amarkas è Jakarta.

È taon 1977, Tamlicha nuro’ Kursus Règulèr sè kapèng XV è Sakola Staf dan Komando Angkatan Darat è Bandung kantos taon 1978. Samarèna ghâpanèka, panjhânnânganèpon ollè promosi ḍhâḍḍhi Komandan Batalyon Lintas Udara 700/Berdiri Sendiri sè amarkas è Ujung Pandang, pangkatèpon ongghâ ḍhâḍḍhi lètnan kolonèl. È taon 1978 kantos 1979, panjhânnânganèpon bareng bân batalyon sè èpimpin mangkat togâs ḍâ’ Timor Timur. Tamlicha ajabat komandan è batalyon kasebbhut kantos taon 1980. È bulân Dèsèmber 1985, Tamlicha molaè ajabat mènangka Komandan Komando Resor Militer 141/Toddopuli sè amarkas è Watampone aghântè Kolonèl Oetomo SP, MBA.

 Sombher